CELEX: C2006/074/56
Language: da
Date: 2006-03-25 00:00:00
Title: Sag T-33/06: Sag anlagt den  19. januar 2006  — Zenab mod Kommissionen

25.3.2006   
            
            
               DA
            
            
               Den Europæiske Unions Tidende
            
            
               C 74/30
            
         Sag anlagt den 19. januar 2006 — Zenab mod Kommissionen
   (Sag T-33/06)
   (2006/C 74/56)
   Processprog: fransk
   Parter
   
      Sagsøger: Zenab SPRL (Bruxelles, Belgien) (ved avocats J. Windey og P. de Bandt)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionen for De Europæiske Fællesskabers beslutning af 9. november 2005, reference nr. 648599, annulleres.
            
         
               —
            
            
               Det fastslås, at Fællesskabet ifalder erstatningsansvar uden for kontraktforhold, og Kommissionen tilpligtes at betale sagsøgeren (i) 36 707 EUR i erstatning for udgifterne, der er afholdt i forbindelse med udbuddet, (ii) et beløb svarende til det ikke-økonomiske tab som følge af skaden på omdømmet og den økonomiske skade som følge af den forsinkede gennemførelse af projektet EuroVOD, og udnævnelsen af en sagkyndig til at vurdere denne skade, som fastsat af en sagkyndig udnævnt af Retten.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Den foreliggende sag vedrører en påstand om annullation af Kommissionens beslutning af 9. november 2005 om afvisning af sagsøgerens bud, der sigtede til at opnå økonomisk støtte fra Fællesskabet inden for rammerne af programmet MEDIA Plus (udbud INFSO/MEDIA/04/05), samt om genoprettelse af den skade, sagsøgeren angiveligt har lidt som følge af vedtagelsen af den anfægtede beslutning.
   Til støtte for sin annullationspåstand gør sagsøgeren to anbringender gældende. Det første anbringende støttes på Kommissionens angiveligt ulovlige delegation af sine beføjelser til det tekniske høringsudvalg, der var blevet anmodet om at udtale sig om sagsøgerens anmodning om økonomisk støtte.
   I forbindelse med det andet anbringende gør sagsøgeren gældende, at Kommissionen har anlagt åbenbare fejlskøn, hvilket ifølge sagsøgeren begrunder, at den anfægtede beslutning annulleres. Subsidiært gør sagsøgeren gældende, at den i den anfægtede beslutning anførte begrundelse er utilstrækkelig og selvmodsigende og ikke gør de betragtninger, der begrunder afvisningen af sagsøgerens bud, forståelige.
   Med erstatningspåstanden gør sagsøgeren, idet selskabet gør princippet om Fællesskabets erstatningsansvar uden for kontraktforhold gældende, krav på genoprettelse af den skade, det angiveligt har lidt som følge af fejlvurderingen af dets bud, der var indgivet som led i det pågældende udbud. Sagsøgeren gør gældende, at Kommissionen har tilsidesat sin forpligtelse til omhu og god forvaltning, og at en sådan adfærd udgør en klar tilsidesættelse af fællesskabsretten, der medfører, at Fællesskabet ifalder erstatningsansvar uden for kontraktforhold.